
     Bucureşti, 8 iunie 2011

Nr. Pl- x 95/2011
                                       RAPORT COMUN
asupra proiectului de Lege pentru modificarea art. 32 din Legea nr. 18/1991 a fondului funciar
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi, împreună cu Comisia pentru agricultură, silvicultură, industrie alimentară şi servicii specifice, au fost sesizate spre dezbatere în fond, cu proiectul de Lege pentru modificarea art.32 din Legea nr. 18/1991 a fondului funciar, trimis cu adresa nr. Pl-x 95 din 7 martie 2011, înregistrată la Comisia juridică sub nr. 31/160 din 9 martie 2011.
Potrivit prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a adoptat iniţiativa legislativă în data de 28 februarie 2011, în condiţiile art. 75 alineatul (2) teza a III-a din Constituţia României, republicată.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 1188 din 5 octombrie 2010.
Guvernul, prin punctul de vedere  transmis cu adresa nr. 2771 din 8 noiembrie 2010, nu susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare modificarea art. 32 alin. (1) din Legea nr. 18/1991 a fondului funciar, intervenţiile legislative vizând ca terenurile atribuite potrivit prevederilor art. 19 alin. (1) art. 21 şi art. 43 să nu poată fi înstrăinate prin acte între vii timp de 10 ani de la data emiterii adeverinţei de proprietate.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă în şedinţa din 7 iunie 2011. 
La dezbateri au fost prezenţi 20 deputaţi din numărul total de 23 membri ai Comisiei juridice, de disciplină şi imunităţi şi 27 deputaţi din numărul total de 27 de membrii ai Comisiei pentru agricultură, silvicultură, industrie alimentară şi servicii specifice. 
În urma dezbaterilor, membrii celor două comisii sesizate în fond, au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere al proiectului de Lege pentru modificarea art. 32 din Legea nr. 18/1991 a fondului funciar, întrucât, situaţiile juridice propuse spre reglementare prin modificarea art. 32 din Legea fondului funciar nr. 18/1991 şi-au produs deja efectele, trecând aproximativ 19 ani de la aplicarea legii.
În raport cu obiectul şi conţinutul reglementării, propunerea legislativă face parte din categoria legilor organice.

